TPOLY ใจป้ำ! ปันผลระหว่างกาล 0.06881 บ. ลั่นผลงานปี 63 โตต่อ รับรู้แบ็กล็อก 4 พันลบ.
TPOLY ใจป้ำ! ปันผลระหว่างกาล 0.06881 บ. ลั่นผลงานปี 63 โตรับรู้แบ็กล็อก 4 พันลบ.
1 เม.ย. 2563

นายปฐมพล สาวทรัพย์ ประธานเจ้าหน้าที่บริหารและกรรมการผู้จัดการใหญ่ บริษัท ไทยโพลีคอนส์ จำกัด (มหาชน) หรือ TPOLY เปิดเผยว่า ที่ประชุมคณะกรรมการบริษัทฯนัดพิเศษเมื่อวันที่ 31 มีนาคม 2563 มีมติให้เลื่อนการประชุมสามัญผู้ถือหุ้นประจำปี 2563 จากเดิมกำหนดวันที่ 22 เมษายน 2563 รวมทั้ง ยกเลิกวันกำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้น 2563 ออกไปอย่างไม่มีกำหนด จนกว่าสถานการณ์การแพร่ระบาดของไวรัสโคโรนา 2019 (COVID -19) จะคลี่คลาย จึงจะแจ้งกำหนดวันประชุมสามัญผู้ถือหุ้นประจำปีขึ้นใหม่
ทั้งนี้ การเลื่อนประชุมสามัญผู้ถือหุ้นดังกล่าวจะไม่ส่งผลกระทบต่อการดำเนินงานของบริษัทฯอย่างมีนัยสำคัญ รวมทั้งสิทธิของผู้ถือหุ้นในการรับเงินปันผล
“สำหรับการเลื่อนประชุมสามัญผู้ถือหุ้นประจำปี 2563 เนื่องจากสถานการณ์การแพร่ระบาดของโรคติดเชื้อไวรัส COVID-19 ในประเทศไทยได้แพร่ระบาดเพิ่มขึ้นอย่างรวดเร็ว และมีจำนวนผู้ติดเชื้อเพิ่มมากขึ้นอย่างต่อเนื่องรวมทั้งมีการแพร่กระจายไปในวงกว้าง ซึ่งบริษัทได้ติดตามสถานการณ์การแพร่ระบาดดังกล่าวอย่างใกล้ชิดมาโดยตลอด
และมีความห่วงใยในสุขอนามัยและความปลอดภัยของผู้เข้าร่วมประชุมทุกท่าน กอปรกับภาครัฐได้ขอความร่วมมือภาคเอกชนในหลายช่องทางให้งดการจัดกิจกรรมอันมีลักษณะเป็นการรวมกลุ่มคนหมู่มาก หรือการชุมนุมเพื่อป้องกันการแพร่ระบาด อีกทั้งยังเป็นการแสดงความรับผิดชอบต่อสังคมอีกด้วย” TPOLY
นายปฐมพล กล่าวต่อถึงการจ่ายเงินปันผลในวันที่ 23 เมษายน 2563 จะมีการประชุมคณะกรรมการบริษัท เพื่อพิจารณาอนุมัติการจ่ายเงินปันผลระหว่างกาลให้แก่ผู้ถือหุ้น ตามเงื่อนไขเดียวกับการจ่ายเงินปันผลประจำปี 2562 ให้กับผู้ถือหุ้นในอัตราหุ้นละ 0.06881 บาท รวมเป็นเงินทั้งสิ้น 39  ล้านบาท โดยการจ่ายเงินปันผลดังกล่าวให้เฉพาะผู้ถือหุ้นที่มีรายชื่อในทะเบียนผู้ถือหุ้น ณ วันกำหนดรายชื่อผู้ถือหุ้นที่มีสิทธิได้รับเงินปันผล (Record Date)เมื่อวันที่ 7 พฤษภาคม 2563 และกำหนดจ่ายเงินปันผลในวันที่ 20 พฤษภาคม 2563 ตามเดิม
สำหรับแนวโน้มการดำเนินธุรกิจในปี 2563 ยังมีทิศทางที่ดี เนื่องจากบริษัทฯ มีรายได้ที่รอรับรู้ (Backlog) เพิ่มอีกประมาณ 4,000 ล้านบาท นอกจากนี้คาดว่าจะได้รับข่าวดีคือการได้งานเพิ่มกว่า 2,000 ล้านบาท ซึ่งเป็นงานก่อสร้างอาคารโรงแรมขนาดใหญ่ภายในปีนี้ซึ่งจะช่วยผลักดันรายได้ของธุรกิจเติบโตแบบก้าวกระโดด